**Ino Perišić** (Dubrovnik, 22. kolovoza 1920. – Zagreb, 24. listopada 1987.), hrvatski dirigent i skladatelj.

Životopis
---------

Osnovnu glazbenu naobrazbu Ino Perišić stekao je u rodnom gradu. Dirigiranje je studirao na Muzičkoj akademiji u Zagrebu. Umjetničku karijeru započeo je 1943. kao korepetitor i dirigent Opere HNK u Osijeku. Kao operni dirigent djelovao je u Zagrebu (1950.-1955. i 1965.-1967.), Mariboru (1955./56.), Skopju (1956.-1965.) i Rijeci (1967.-1974.). Od 1974. godine pa sve do umirovljenja bio je dirigent Opere HNK u Zagrebu. Iako je bio poznatiji kao dirigent, Ino Perišić ostavio nam je u nasljeđe i dvadesetak svojih skladateljskih ostvarenja. Pretežito su to skladbe za veliki simfonijski orkestar, no ima i zanimljivih djela za komorne ansamble i sastave. Skladao je nekoliko popijevki za glas i klavir, ali i klavirsku pratnju za brojne pjesme raznih autora. Bio je dugogodišnji član Hrvatskoga društva skladatelja i Hrvatskoga društva glazbenih umjetnika.

Značajke Perišićeve glazbe
--------------------------

Skladbe Ina Perišića odaju sve karakteristike tzv. nacionalnog smjera u hrvatskoj glazbi. U njegovim simfonijskim i komornim djelima osjeća se snažan utjecaj hrvatske folklorne tradicije, ali gotovo jednako i – s obzirom na prostor i vrijeme u kojem je živio i djelovao – utjecaji glazbenoga folklora drugih naroda bivše Jugoslavije. Njegova prva i vjerojatno najpoznatija skladba, *Simfonijski ples „Linđo"*, glazbena je uspomena na rodni Dubrovnik. Ali i u drugim Perišićevim skladbama ima glazbenih tema koje svojim melodijskim, ritamskim ili harmonijskim obilježjima neodoljivo podsjećaju na izvorni folklorni predložak. Krsto Odak, Jakov Gotovac, Krešimir Baranović i Boris Papandopulo tek su neki od suvremenika od kojih je učio i čijim se skladbama divio. Mnoga su njihova djela također snažno obilježila umjetnički put Ina Perišića kao dirigenta i skladatelja.

Djela
-----

Neke svoje skladbe – primjerice *Folklorne meditacije* – Ino Perišić je uvijek iznova dorađivao, a neke su se partiture – poput *Concertina za dvije flaute i orkestar* iz 1964. ili pak *Dua za fagot i flautu* iz 1967. – izgubile (!?). U Fonoteci Hrvatskoga radija postoje tek dvije snimke Perišićevih djela: *Mala plesna suita* (snimka iz 1964. godine, Simfonijski orkestar RTB i dirigent Mladen Jagušt) i *Scherzo op.6* (snimka iz 1974. godine, Zagrebački simfoničari RTZ i dirigent Josef Daniel). Za neke je skladbe danas gotovo nemoguće utvrditi točno vrijeme njihova nastanka, a često se razlikuju i podatci koje u svojim člancima i knjigama navode hrvatski muzikolozi Krešimir Kovačević i Lovro Županović.

* *Simfonijski ples „LINĐO" op.1* za veliki simfonijski orkestar, 1950. (rev. 1957.)
* *Balkanske pitoreske op.3* za veliki simfonijski orkestar, 1956. (rev. 1980.)
* *Mala plesna suita* za simfonijski orkestar, 1962.
* *Divertimento* za gudački orkestar, oko 1970.
* *Scherzo op.6*, plesna igra za veliki simfonijski orkestar, 1974.
* *Folklorne meditacije* za simfonijski orkestar (1. verzija), 1974.
* *Folklorne meditacije op.10* za kvintet drvenih puhača, 1975.
* *Koncertni stavak (Allegretto comodo)* za kvintet limenih puhača, 1977.
* *Folklorne meditacije* za simfonijski orkestar (2. verzija), 1978.
* *Linđo op.7* za klavir i gudački orkestar, 1980.
* *Simfonijske folklorne meditacije op.9* za simfonijski orkestar, 1980.
* *Legenda op.14* za simfonijski orkestar, 1981.
* *Linđo op.15* za klavir, lijericu i gudače, 1982.
* *Svečana fanfara* za sekstet limenih puhača (3 trube i 3 trombona)
* *Grički top* za glas i klavir, stihovi: Lav Olgin
* *Kaj se furiš* za glas i klavir, stihovi: Stjepan Tkalec
* *Svu noć mi soko prepjeva* za muški zbor (obrada narodne pjesme)

Literatura
----------

1. Andreis, Josip: *Iz hrvatske glazbe. Studije i članci*, Zagreb: Muzikološki zavod Muzičke akademije Sveučilišta u Zagrebu i Sveučilišna naklada Liber, 1979.
2. Kovačević, Krešimir: *Muzičko stvaralaštvo u Hrvatskoj 1945-1965*, Zagreb: Udruženje kompozitora Hrvatske, 1966. str. 221.
3. Kovačević, Krešimir: »PERIŠIĆ, Ino«, u: Kovačević, K. (ur.), *Muzička enciklopedija*, Zagreb: JLZ, 1977. sv. 3, str. 61.
4. Županović, Lovro: *Stoljeća hrvatske glazbe*, Zagreb: Školska knjiga, 1980. str. 309.

Izvori
------

1. ↑  Hrvatsko društvo skladatelja: Ino Perišić, pristupljeno 14. lipnja 2014.
2. ↑  Hrvatsko društvo glazbenih umjetnika: Članovi Arhivirano 2014-08-29 na Wayback Machine-u, pristupljeno 14. lipnja 2014.

Vanjske poveznice
-----------------

* Hrvatsko društvo skladatelja: Ino Perišić
* Hrvatsko društvo glazbenih umjetnika
* HDS - ZAMP: Ino Perišić (popis djela)